Nihad Mujakić

**Nihad Mujakić** (rođen 15. aprila 1998. u Sarajevu) bosanskohercegovački je profesionalni nogometaš koji igra na poziciji stopera za turski superligaški klub Gaziantep, u kojem se nalazi na posudbi iz Partizana. Također nastupa za reprezentaciju Bosne i Hercegovine.

Profesionalnu karijeru započeo je u Sarajevu, nakon čega je 2019. prešao u belgijski Kortrijk. Iz Belgije je posuđivan Hajduku iz Splita (2020) te Beverenu (2021). Naredne godine vratio se u Sarajevo, a ubrzo potom potpisao za turski Ankaragücü. Godine 2024. ostvario je transfer u beogradski Partizan, koji ga je slao na posudbe u Eyüpspor (2025) i Gaziantep (2026).

Nakon što je u omladinskim kategorijama nastupao za selekcije Bosne i Hercegovine, zvanični debi za seniorski tim upisao je 2023. godine.

## Karijera 
### Sarajevo 
Mujakić je prošao omladinsku akademiju u rodnom gradu igrajući za Sarajevo. U oktobru 2015. potpisao je svoj prvi profesionalni ugovor s klubom. Službeni debi upisao je 31. jula 2016. u dobi od 18 godina, u ligaškom susretu protiv Zrinjskog. Svoj prvi profesionalni pogodak postigao je 19. jula 2018. u kvalifikacijskom meču za Evropsku ligu protiv armenskog Urartua. Sa Sarajevom je 2019. godine osvojio dvostruku krunu (prvenstvo i Kup BiH).

### Kortrijk i posudbe 
U januaru 2019. belgijski Kortrijk objavio je da će im se Mujakić pridružiti na kraju sezone, potpisavši četverogodišnji ugovor. Zvanični debi za belgijsku ekipu ostvario je u septembru iste godine. 

Zbog manje minutaže, u januaru 2020. otišao je na osamnaestomjesečnu posudbu u Hajduk iz Splita. Nakon Hrvatske, uslijedila je i posudba u belgijskog drugoligaša Beveren u augustu 2021. godine.

### Povratak u Sarajevo i prelazak u Tursku 
U januaru 2022. Mujakić se vratio u Sarajevo potpisavši trogodišnji ugovor, ali je tu ostao samo do augusta, kada prelazi u turski Ankaragücü uz višemilionsko obeštećenje. Debitovao je u prvenstvu protiv Konyaspora, a svoj prvi gol u Turskoj postigao je u januaru 2024. u pobjedi nad Kasımpaşom. 

### Partizan i povratak u Tursku 
U junu 2024. godine potpisao je trogodišnji ugovor sa srbijanskim Partizanom. Debitovao je 19. jula protiv ekipe Napretka iz Kruševca. 

Nakon godinu dana, Partizan ga je u junu 2025. posudio povratniku u tursku Superligu, ekipi Eyüpspora. Pola godine kasnije, u januaru 2026., posudba je raskinuta te je poslan na novu pozajmicu, ovaj put u redove Gaziantepa, s kojim je dogovorena posudba do kraja sezone s pravom otkupa ugovora.

## Reprezentativna karijera 
Nakon igranja za mlađe selekcije, Mujakić je u novembru 2023. dobio prvi poziv u seniorsku reprezentaciju za kvalifikacijske utakmice protiv Luksemburga i Slovačke. Zvanični debi upisao je 16. novembra protiv luksemburške reprezentacije.

Svoj prvi reprezentativni pogodak postigao je 6. septembra 2025. u gostujućoj pobjedi (6:0) protiv San Marina u sklopu kvalifikacija za Svjetsko prvenstvo 2026. godine.

## Privatni život 
Mujakić se u decembru 2024. godine u Istanbulu oženio dugogodišnjom djevojkom Ezgi. 

## Nagrade i priznanja 
* **FK Sarajevo**
** Premijer liga Bosne i Hercegovine: 2018/19.
** Kup Bosne i Hercegovine: 2018/19.

## Reference 
## Vanjski linkovi 
* Nihad Mujakić na Soccerwayu (jezik: engleski)

Kategorija:Rođeni 1998.
Kategorija:Živi ljudi
Kategorija:Bosanskohercegovački nogometaši
Kategorija:Nogometaši FK Sarajeva
Kategorija:Nogometaši KV Kortrijka
Kategorija:Nogometaši HNK Hajduka
Kategorija:Nogometaši MKE Ankaragücüa
Kategorija:Nogometaši FK Partizana
Kategorija:Nogometaši Eyüpspora
Kategorija:Nogometaši Gaziantepa FK